|  |
| --- |
| **Tevékenységi/foglalkozási terv - óvoda- minta** |

Csoport: vegyes életkorú

Tevékenységi forma: **RAJZOLÁS, FESTÉS, MINTÁZÁS, KÉZIMUNKA**

**A tevékenység előzménye:** szüretelésen való részvétel, mustkészítés*,* Kányádi Sándor*:* *Eljött a szüret* című verse, a „Verselés, mesélés” tevékenységforma keretén belül

**A tevékenység tartalma/témája:** cím: Itt a szüret! temperás ujjnyomatok készítése;

**A tevékenység célja:** tapasztalatszerzés az ujjnyomat technikáról, játékos helyzetben a közös élmények és hangulat felidézése, kifejezése az alkotásokban

**Munkaforma:** egyéni és csoportmunkában.

**A tevékenység feladatai:**

* Nevelési feladatok: a természet, a természetben végzett munka szépségének, hasznosságának átélése, esztétikai érzék alakítása, együttműködési képesség fejlesztése, önállóságra nevelés a nagycsoportosoknál.
* Didaktikai feladatok: őszi gyümölcsök-szőlő- formai, színbeli jellegzetességeinek megfigyelése, ábrázolása, (esetleg élményeik) arány, forma, színérzék, kompozíció kialakítása nyomtatás útján, egyéni megoldások kibontakoztatása, kiscsoportnál a tempera és az ujjnyomat technikájának megismerése.
* Képesség-és készségfejlesztés: fantázia, figyelem, kitartás finommotorika fejlesztése, formák alakítása, továbbfejlesztése, kommunikációs képesség fejlesztése.

**Alkalmazott módszerek, eljárások:** bemutatás kicsiknek, beszélgetés, magyarázat, gyakorlás, ellenőrzés, értékelés (pozitív megerősítés).

**Eszközök:** famentes rajzlap 3 db A/3 méretben nagyoknak, 2db csomagolópapír a középsősöknek és a kicsiknek, tempera, - piros, sárga zöld, barna- gyermekenként kis tálkában már megfelelő állagúra kikeverve, tálcára rakva, víz, törlőruha, asztalvédő terítő.

|  |  |  |
| --- | --- | --- |
| **A tevékenység/foglalkozás kidolgozása** | | |
| Idő | **A fejlesztő tevékenység felépítése, a foglalkozás menete** | **A fejlesztés módszerei, munkaformák, eszközök, megjegyzések** |
| 2p  2p  4p  15p  3p  3p | **1. Szervezés:**  Szükséges eszközök előkészítése, a tevékenység gördülékenysége érdekében (asztalok összetolása, leterítése).  **2.** Szerepjáték a csoportszobában, közben a szüreti, mustkészítési élmények felidézése.  **Motiváció:**  Átvezetés a játékból az adott tevékenységi formába.  „*Ettem szőlőt*” c. dal eléneklése  **3. Téma kitűzése:**  Szüreti képet, festményt fogunk készíteni ujjnyomattal. Festékek bemutatása, színek megbeszélése. Figyelem- felhívás a festék szétkenődésére, illetve a nyomás erősségére. Ujjnyomat bemutatása.  **4. Munka megindítása:**  Ujjtorna őszi mondókával, miközben a ruha ujját felhajtják. A nagycsoportosokkal felidézzük a szüret résztvevőit, a környezetet, a cselekményt, hangulatot, színeket. Az irányítás során a gyermek egyéni képességeinek, ötleteinek, megnyilvánulásainak figyelembe vétele. A kicsiknek több segítségnyújtás!(pl. segítem a mutatóujját a festékbe mártani). A munka elakadása során ötletet adok.(pl.: indát is lehet” rajzolni”a festékes ujj elhúzásával).  Bármit alkot a gyermek, pozitív megerősítés alkalmazása munkája iránt.  **5. Utalás a munka befejezésére:**  Sürgetés nélkül felhívom a figyelmet arra, hogy van, aki elkészült, és a kész munkadarabokat áthelyezzük a demonstrációs sarokba.  **6. A munkák értékelése:**  Egyéni értékelés a munka közben történik. Csoportos értékelés szempontjai: jellegzetes formák ábrázolása (szőlő), forma, színek használata (mennyire változatos). | A gyermekek bevonása az előkészületekbe a gyermek aktív részvételét segíti.  Az emlékezet, a beszédkészség fejlesztése. A játékosság biztosítása, tevékenykedtetés.  A figyelem a témára összpontosul.  A célkitűzés rövid, érthető. Tartalmazza a témát és a technikát, segíti a vizuális probléma megértetését.  A bemutatás elengedhetetlen, - a kicsik most találkoznak vele először, a többiek számára is kell a felidézés.  Koncentráció az irodalmi neveléssel.  Az ősz színeinek az élmény felidézésével, a beszéd, gondolkodás összekapcsolásával a belső kép kialakulásának segítése.  A kérdések személyre szólóak, új ötletek támogatása.(pl. a nagyok önként alakíthatnak 2-es, 3-as csoportokat a közös képkészítéshez, megbeszélhetik a témát). Az óvónői segítségnyújtás folyamatos (pl.: ujjak letörlése az új színhasználat előtt).  Egyéni megoldások bemutatása a csoport számára.  A kreativitást hagyom kibontakozni az életkori, egyéni jellemzők figyelembe vételével. Az értékelés célja mások munkáinak megbecsülése a saját mellett.  Véleményalkotás formálása, kifejezőkészség, szókincs fejlesztése.  Változatos arányok, színvariációk és nyomtatási pozíciók. |

**REFLEXIÓ 1**

A tevékenység tervezésénél figyelembe vettem a gyermekek egyéni képességeit, teherbírását, együttműködési képességét. Erre alapoztam az eszközök és tevékenységek differenciált biztosítását, valamint a segítségnyújtás módját és az önállóság optimális biztosítását. A motiválás során olyan együttes élményre kívántam alapozni, amely alkalmat ad a hangulati elemek felidézésére, és a gyermekek képzeletének mozgósítására.

A gyermekek örömmel vettek részt a közös tevékenységben, sikerült az érdeklődésüket felkelteni és mindvégig fenntartani. Ehhez hozzájárult a daléneklés nyújtotta érzelmi többlet.

A technikát valamennyien kipróbálták, tapasztalatot szereztek, gyakorolták az ujjnyomattal való képalkotást. Örömmel nyugtáztam, hogy a nyomatkészítésnél a kicsik is megértették az összefüggést a nyomás erőssége és iránya, valamint a papíron hagyott nyom között. A nagyobbak közös képkészítése büszkeséggel töltötte el a gyermekeket, átélték az együtt dolgozás sikerét. Az elismerő szavaim, javaslataim hatására többféle variációt is kipróbáltak, sikerült az ábrázolás eszközével megjeleníteni a szüreti élményt. Pozitív eredménynek tartom, a kellemes légkört, a mások iránti figyelem megnyilvánulásait. A tevékenyég eredményességét mutatja, hogy még napok után is beszélgettünk a szüretről és a közös munkáról.

Az alkotások megcsodálására már kevés időnk jutott, de a délutáni játékidőben hosszan csodáltuk együtt a műveket, beszélgettünk róla.

(A három reflexió közül ezt véltük szakmailag a legmegfelelőbbnek.)

**REFLEXIÓ 2**

A tevékenység felkeltette a gyermekek érdeklődését. Az ujjnyomat technikáját megismertettem a kicsikkel, az idősebbek már találkoztak ezzel a technikával. Nem okozott nehézséget a szervezés, mert az asztaloknál előre elkészítve megfelelő mennyiségben álltak rendelkezésre. Figyeltem arra, hogy a gyakorlás során a festékek ne szennyezzék be a ruhájukat, erre felhívtam a figyelmüket. A színváltás előtt különösen fontosnak tartottam elmagyarázni, hogy először töröljék le ujjukról a festéket a nedves kendővel, majd utána nyúljanak bele a másik színt tartalmazó edénybe. Az idősebb gyermekek tevékenységét is irányítottam, javaslataimat elfogadták (indák rajzolása). Az elkészült munkákat kiállítottuk, közösen végignéztük és örültünk a hangulatos, színes alkotásoknak. Megdicsértem minden gyermeket, amiért vigyázni tudtak ruházatuk tisztaságára és a csoport rendjére.

**REFLEXIÓ 3**

A tevékenységhez szükséges megfelelő teret és eszközöket úgy terveztem, hogy minden gyermek megfelelő elhelyezkedéssel, zavarás nélkül élvezhesse a nyomat készítést kipróbálhassa a technikát.

A gyerekek az eszközök láttán egyből körém gyűltek és lelkendeztek, szerették volna kipróbálni az ujjnyomatot.

Egy beszoktatós kisgyermek kivételével mindenki jelen volt a kezdeményezésen, ám játéktevékenysége közben ő is folyamatosan figyelemmel kísérte a csoport tevékenységét. Többször is megpróbáltam bevonni, de most csak szemlélni szerette volna a többieket. Hozzájárult a szervezés és megvalósítás sikeréhez, hogy a nagyok már ki tudták várni, hogy rájuk kerüljön a sor, amíg a kicsiknek segítettem. Számítottam rá, hogy a kiscsoportosok elfáradnak, figyelmük lankad, ezért jó megoldás volt számukra a kisebb felület előkészítése, mert így hamar elkészültek vele. Örültem annak, hogy a csoportban érezhetően megnyilvánultak a pozitív közösségi érzelmek pl. türelem, figyelem egymás iránt, egymás segítése, önzetlenség. Az esztétikai élmény szinte az egész délelőttre hatást gyakorolt. Még sokáig mondogatták a közös élményeket, délután elmesélték szüleiknek hogyan készítették el a szüreti képeket.